Boeremag-dokter “nie ŉ rassis”Van die beskuldigdes in die Boermag-verhoor toe dit in 2003 begin het. Shayne Robinson/SAPA Dr. Lets Pretorius, ŉ lid van die Boeremag, het Maandag in die Pretoriase hooggeregshof getuig dat hy nie ŉ rassis is nie en nooit ten gunste daarvan was om geweld te gebruik om ŉ verandering mee te bring nie. Hy het ter versagting van sy vonnis getuig, en ook gesê hy het nie seuns grootgemaak om rassiste of fanatiese ekstremiste te wees nie. “Ons is ŉ gelukkige, liefdevolle, Godvresende naby-familie. Ek het my seuns grootgemaak om patriotiese Afrikaners te wees,” het hy gesê. Pretorius, sy drie seuns en 16 ander Boeremaglede is verlede jaar skuldig bevind op ŉ aanklag van hoogverraad in ŉ komplot om die ANC-regering omver te werp. Sy seuns en Herman van Rooyen en Rudi Gouws, is ook skuldig bevind op aanklagte dat hulle gepoog het om oudpresident Nelson Mandela met ŉ tuisgemaakte bom te vermoor. Hulle is verder skuldig bevind dat hulle Claudia Mokone, ŉ ma van Soweto, vermoor het toe hulle ŉ bom op ŉ treinspoor in Oktober 2002 laat afgaan het. Pretorius het gesê as ŉ mediese dokter het hy vir drie jaar lank met swart pasiënte gewerk by verskeie sendelinghospitale. Hy het ook verskeie landelike klinieke in die voormalige Lebowa vir 16 jaar lank behartig en swart en wit pasiënte by sy privaathospitaal behandel. Hy het ook gesê sy seuns het hom gereeld vergesel en hulle het geen probleme met swart mense gehad nie. “Die dag voor my inhegtenisname het ek opdrag van die Heilige Gees gekry om die pad vir die Boerevolk in die woestyn te baan, en ‘n banier op te hef vir die nuwe nasie wat gevorm word. Daar was geen element van geweld in dié opdrag nie. Ek het my met die opdrag besig gehou sedert ek op borgtog vrygelaat is. Ek weet die regering hou my met ŉ valkoog dop en ek is seker as ek enigsins by iets onwettigs betrokke was, my borgtog opgeskort sou word,” het hy gesê. “Ek is steeds betrokke by die webwerf Boerevryheid wat as ŉ debatforum gebruik word om die boerenasie as geheel te bespreek.” Hy het ontken dat hy ŉ leidende rol in die Boeremag gespeel het. Hy het gesê sy rol sou wees om mediese sorg te verskaf as ŉ grootskaalse swart-op-wit aanval, soos die sogenaamde Nag van die Lang Messe, sou plaasvind. Hy beweer dat die staatsgreepkomplot eksklusief die breinkind van sy medebeskuldigde, Tom Vorster, was en dat hy nie betrokke was by al Vorster se planne nie. “Vorster het my verseker dat ons besig was met planne wat in werking sou tree ná die Nag van Lang Messe. Ek het nooit die indruk gehad dat ons besig was met aanstootlike optrede nie. Ek was baie effektief gebluf. Ek is bereid om te erken dat ek vergaderings bygewoon het en erken ek het ŉ tekort aan insig gehad. Ek was altyd op die kantlyn en het nooit planne beraam nie, buiten om te voorsien dat daar genoegsame mediese toerusting beskikbaar was. Ek kan in alle eerlikheid sê dat ek in geen stadium besig was om ŉ staatsgreep te beplan nie. Ek het nooit die indruk gehad dat my seuns sou bomme plant nie. Ek het niks geweet van enige bomme nie. As ek nie in hegtenis geneem was nie, sou ek alles in my vermoë gedoen het om te verhoed dat enige bomme afgaan,” het hy bygevoeg. Hy het gesê hy het sy seuns in die tronk gekonfronteer en hulle het gesê Vorster en Hanekom het hulle oortuig dat hulle in ŉ oorlogsomgewing was en sou deur die Geneva Konvensie beskerm word. “Ek het altyd slagoffers van geweld behandel, maar die eerste keer wat ek persoonlik in kontak met geweld gekom het, was toe ŉ geweer teen my kop gedruk en ek rondgeruk is tydens my inhegtenisname. Ek het nog my hele lewe lank ŉ goeie verhouding met swart mense gehad; my geskiedenis as dokter spreek daarvan.” Pretorius het getuig hy en sy seun Johan, ook ŉ mediese dokter, het na beraming elkeen sowat R20 miljoen verloor as gevolg van die Boeremagverhoor. Hulle moes hul privaathospitaal toemaak en Pretorius moes ook sy plaas en vee verkoop. Die verhoor duur voort. – SAPA